**СТАНОВИЩЕ**

**върху дисертационен труд за придобиване**

**на образователната и научна степен “доктор”**

**Област на висше образование**: 1. Педагогически науки

**Професионално направление**: 1.2. Педагогика (Предучилищна педагогика)

**Тема на дисертацията:** *„Мениджмънт на предучилищното образование - икономически и образователни ефекти в Република Гърция“*

**Докторант**: Томас Георгиос Гакопулос

**Научен ръководител:** проф. дн Лучия Малинова Ангелова

**Софийски университет „Св. Климент Охридски“**

 **Факултет по науки за образованието и изкуствата**

**Катедра „Предучилищна и медийна педагогика“**

**Данни за дисертанта и докторантурата**

Томас Георгиос Гакопулос е редовен докторант към катедра „Предучилищна и медийна педагогика“ с обучение на английски език.

Със заповед № РД 38-299/26.06.2019 г. е отписан от докторантура с право на защита и е определен съставът на научното жури.

**Данни за дисертационния труд и автореферата**

Дисертационният труд е посветен на значим проблем, свързан с мениджмънта на предучилищното образование и по-конкретно с влиянието на икономическите и образователните фактори върху ефективния мениджмънт в Република Гърция. Темата е дисертабилна, а проблемът актуален както в световен мащаб, предвид определянето на образованието като устойчив приоритет за развитието и за доброто бъдеще на световното общество, така и за държави като Гърция и България като част от страните, реализиращи европейските политики и практики в тази посока.

Още в началото на дисертационништ труд дисертантът заявява ясна позиция, която е в основата и на цялостното му изследване, че „управлението на предучилищното образование изисква много знания, ноу-хау, личен опит, учене през целия живот, работа в екип и много други качества, усилия и умения...“, за да има своята икономическа и образователна ефективност. Значимостта на темата се изразява и в убеждението, че чрез икономическите и образователните последици от положителното влияние на предучилищното образование, реализирано чрез успешен мениджмънт, ще се подобри качеството на живот, самочувствието и чувството за принадлежност на хората.

Темата има не само управленски, педагогически, психологически, но и социално-педагогически аспекти, изразяващи се в повишането влиянието на социалната култура върху управленския подход на ръководителите на предучилищни институции и обратно – чрез доброто ръководство, отчитащо необходимостта от ефективни социално-педагогически взаимодействия в детската градина може да съдейства за подобряване качеството на живот на хората като цяло, казано в по-общ план.

В структурно отношение дисертационният труд е в обем 175 страници основен текст и 13 страници приложения. Представен е в увод, изложение в три глави, изводи и препоръки, заключение, използвана литература в обем от 158 източника на гръцки и английски език. Данните са онагледени с 4 таблици, 49 диаграми и 5 фигури.

Авторефератът е в обем 47 страници и отразява стегнато и обективно съдържанието на дисертационния труд.

**Съдържателни параметри на дисертационния труд**

**В увода** е обоснована и аргументирана научната и практико-приложната значимост на дисертационния труд.

  **Първа глава** предлага сполучлив теоретичен анализ на мениджмънта на предучилищното образование. Направена е ретроспекция на предучилищното образование назад във времето, обстойно са анализирани съвременните му характеристики и тенденциите. Изведена е процесуалността – от планиране, през организация, надзор и контрол. Сполучливо са представени спецификите на мениджъмнта на предучилищното образование в Република Гърция. Интересен акцент е извеждането на икономическите и образователните ефекти в резултат на ефективния мениджмънт на предучилищното образование.

**Втора глава** представя организацията и методиката на емпиричното изследване. Представен е научно-категориалният апарат - цел, задачи, хипотеза, методи, методология и контингент на изследването, като проучването е реализирано сред 47 директори и 107 учители от предучилищни институции.

Методи за проверка на хипотезите, заложени в основата на теоретико-емпиричното изследване са ефекивни, като резултатите са обработени с надеждни математико-статистически методи.

Изследователската работа е реализирана в периода - май 2016 до март 2019 година.

На базата на теоретични концептуални постановки **в трета глава** са направени сполучливи собствени анализи и обобщения, което говори за добра култура на научен подбор, анализ и синтез на информацията. Представени са сполучливо резултатите от проведеното проучване с директори и учители от предучилищни институции, като на базата на съпоставителен анализ дисертантът е достигнал до интересни обобщения и задълбочени изводи, убедително доказани с аргументирани резултати от изследователска работа, което потвърждава и хипотезите, че:

* Колкото по-опитни и квалифицирани са мениджърите, ангажирани в предучилищното образование, толкова по-добри са ефектите на кратковременните и дългосрочните образователни ефекти.
* Когато специалистите, ангажирани с управлението на предучилищното образование са високо квалифицирани и имат опит в тази област за по-дълъг период от време, икономическият ефект от техните усилия се отразява в краткосрочен и в дългосрочен период от време.

**Научни приноси в дисертационната разработка**

Могат да се откроят следните по-важни приноси:

* Направен е обхватен теоретичен анализ на образователната политика в Република Гърция в сферата на мениджъмнта на предучилищните институции, като са изведени спецификите на процеса и факторите, оказващи съществено влияние върху реализирането му в социален, социалнопедагогически и икономически аспект.
* Чрез авторска методика са изследвани, анализирани и представени водещи характеристики на ефективния управленския подход в детските градини в Република Гърция, които могат да бъдат отправна точка за нови модели за повишаване на качеството на образователната дейност както на педагогическия персонал в тях, така и за бъдещите успехи на децата и за по-добрия икономически и образователен статус на страната.

**Заключение**

В дисертационната разработка Томас Гакопулос показва задълбочени теоретични познания в областта на мениджмънта на предучилищните институции, демонстрира добро познаване на съвременните социални процеси и фактори, влияещи върху управлението на детските градини и влиянието на икономическите и образователните фактори върху това.

Въз основа на изведените по-горе аргументи и значимите за теорията и практиката резултати, **давам своята положителна оценка** за дисертационния труд „Мениджмънт на предучилищното образование - икономически и образователни ефекти в Република Гърция“ и ще гласувам положително за придобиването на образователната и научна степен „доктор” от Томас Георгиос Гакопулос в област на висше образование: 1. Педагогически науки, професионално направление 1.2. Педагогика (Предучилищна педагогика).

10.09.2019 г. Проф. д-р Розалия Кузманова – Карталова